‘Hlaudi moet regskoste van SAUK-8 betaal’Hlaudi Motsoeneng. Foto: SAUK Die vakbond Solidariteit het Maandag hofstukke aan Hlaudi Motsoeneng, die SAUK se voormalige bedryfshoof, beteken om die koste te betaal van die regsgeding tussen hom en agt joernaliste van SAUK. Solidariteit, wat vroeër vanjaar namens vier van die onregmatig afgedankte SAUK-agt-joernaliste in hul saak teen die SAUK opgetree het, nader nou die hof in samewerking met die Broadcasting Electronic Media Allied Workers Union (Bemawu) om Motsoeneng in sy persoonlike hoedanigheid aanspreeklik te hou vir die twee vakbonde se regskoste. Volgens Anton van der Bijl, hoof van Solidariteit se sentrum vir billike arbeidspraktyke, moet Motsoeneng pa staan vir die besluit om die joernaliste se kontrakte te beëindig. “Solidariteit versoek voorts dat Motsoeneng mondelingse getuienis voor die hof moet lewer. Hoewel Simon Tebele die opdrag om die joernaliste af te dank uiteindelik uitgevoer het, word daar aangevoer dat dit wel Motsoeneng was wat die opdrag gegee het,” het Van der Bijl verduidelik. Van der Bijl sê Motsoeneng se aksies het groot verleentheid vir die SAUK veroorsaak. “Die arbeidshofuitspraak lewer bewys dat sy besluit om die joernaliste af te dank, onregmatig was. Hierdie saak sal verseker dat hy verantwoording daarvoor doen.” Tebele word ook as respondent tot die saak gevoeg.